## Odluka Ustavnog suda Republike Hrvatske broj: U-IIIVs-2811/2008 od 13. studenoga 2008.

### NN 141/2008 (5.12.2008.), Odluka Ustavnog suda Republike Hrvatske broj: U-IIIVs-2811/2008 od 13. studenoga 2008.

USTAVNI SUD REPUBLIKE HRVATSKE

3969

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Slavica Banić, Ivan Matija, Željko Potočnjak i Duška Šarin, članovi Vijeća, odlučujući o ustavnoj tužbi koju je podnio B. S. iz Z., na sjednici održanoj 13. studenoga 2008. godine, jednoglasno je donio

ODLUKU

I. Ustavna tužba se odbija.

II. Ova odluka objavit će se u »Narodnim novinama«.

Obrazloženje

1. Podnositelj (tuženik u parničnom postupku) podnio je ustavnu tužbu na temelju članka 28. stavka 3. Zakona o sudovima (»Narodne novine« broj 150/05. i 16/07.) protiv rješenja Vrhovnog suda Republike Hrvatske broj: Gžzp-277/07 od 25. ožujka 2008. godine.

Navedenom odlukom odbijena je žalba podnositelja protiv rješenja Županijskog suda u Zagrebu broj: Gzp-377/07 od 5. rujna 2007. godine.

Prvostupanjskim rješenjem odbačen je kao nedopušten podnositeljev zahtjev za zaštitom prava na suđenje u razumnom roku zbog dugotrajnosti postupka, koji se vodi pred Općinskim sudom u Zagrebu pod brojem: P-4495/97.

U ustavnoj tužbi podnositelj u bitnome navodi da njegov zahtjev nije nedopušten jer su postupci povodom revizije i zahtjeva za zaštitom zakonitosti obuhvaćeni odredbama o zaštiti prava na suđenje u razumnom roku. Osporava rješenja kojima su mu odbačeni revizija i zahtjev za zaštitu zakonitosti. Smatra da mu je povrijeđeno ustavno pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst).

2. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom na temelju navoda ustavne tužbe i uvida u osporeno rješenje Vrhovnog suda, utvrdio pravnorelevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

2.1. PARNIČNI POSTUPAK

Parnični postupak Općinskog suda u Zagrebu broj: P-4495/97 pravomoćno je okončan presudom Županijskog suda u Zagrebu od 6. veljače 2001. broj: Gž-1172/99. Tom je presudom odbijena podnositeljeva žalba protiv presude Općinskog suda u Zagrebu broj: P-4495/97.

Protiv navedenih presuda podnositelj je podnio reviziju 6. travnja 2001. koja je odbačena rješenjem Općinskog suda u Zagrebu od 31. prosinca 2004. broj: P-4495/97 kao nedopuštena.

Rješenjem broj: P-4495/97 od 6. svibnja 2005. odbačena je kao nepravodobna podnositeljeva žalba protiv rješenja od 31. prosinca 2004. godine.

Rješenjem Županijskog suda u Zagrebu od 7. veljače 2006. broj: Gž-2412/05 odbijena je podnositeljeva žalba i potvrđeno navedeno rješenje Općinskog suda u Zagrebu od 6. svibnja 2005. godine.

Rješenjem Općinskog suda u Zagrebu od 26. lipnja 2007. broj: P-4495/97 odbačen je podnositeljev zahtjev za zaštitu zakonitosti.

2.2. POSTUPAK ZA ZAŠTITU PRAVA NA SUĐENJE U RAZUMNOM ROKU (VOĐEN PRED ŽUPANIJSKIM SUDOM U ZAGREBU I VRHOVNIM SUDOM REPUBLIKE HRVATSKE)

Podnositelj je 21. svibnja 2007., na temelju odredbe članka 27. stavka 1. Zakona o sudovima, podnio Županijskom sudu u Zagrebu zahtjev za zaštitu prava na suđenje u razumnom roku.

Rješenjem broj: Gzp-377/07 od 5. rujna 2007. Županijski sud u Zagrebu je odbacio podnositeljev zahtjev kao nedopušten jer je postupak pravomoćno okončan prije podnošenja zahtjeva.

Rješenjem broj: Gžzp-277/07 od 25. ožujka 2008. Vrhovni sud je odbio žalbu podnositeljevu žalbu protiv prvostupanjskog rješenja prihvativši razloge te odluke.

3. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u članku 29. stavku 1. Ustava i članku 6.1 stavku 1. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst i 8/99. – ispravak; u daljnjem tekstu: Konvencija).

Ustavna tužba nije osnovana.

4. Svoju odluku Ustavni sud obrazlaže sljedećim utvrđenjima:

4.1. U ovom slučaju Ustavni sud treba ispitati je li način na koji su Županijski sud u Zagrebu i Vrhovni sud Republike Hrvatske tumačili i primijenili mjerodavne odredbe Zakona o sudovima u skladu s Ustavom zajamčenim pravom na suđenje u razumnom roku na način kako ga tumači Ustavni sud.

4.2. Ustavni sud primjećuje da je u postupku utvrđeno kako je parnični postupak Općinskog suda u Zagrebu broj: P-4495/97 pravomoćno okončan presudom Županijskog suda u Zagrebu od 6. veljače 2001. broj: Gž-1172/99, te da je podnositelj 21. svibnja 2007. podnio Županijskom sudu u Zagrebu zahtjev za zaštitu prava na suđenje u razumnom roku. Podnositeljeva revizija od 6. travnja 2001. protiv navedene presude pravomoćno je odbačena rješenjem Županijskog suda u Zagrebu od 7. veljače 2006. broj: Gž-2412/05. Rješenjem Općinskog suda u Zagrebu broj: P-4495/97 od 26. lipnja 2007. odbačen je podnositeljev zahtjev za zaštitu zakonitosti.

Vrhovni sud je ocijenio da je parnični postupak pravomoćno okončan odnosno da je podnositeljeva revizija pravomoćno odbačena prije nego što je podnositelj podnio zahtjev za zaštitu prava na suđenje u razumnom roku. Pri tome je Vrhovni sud istaknuo da podnošenje (prijedloga za podizanje) zahtjeva za zaštitu zakonitosti nakon pravomoćnog okončanja parničnog postupka, a prije podnošenja zahtjeva za zaštitu prava na suđenje u razumnom roku, ne znači da je predmetni (parnični) postupak u vrijeme zatražene zaštite prava na suđenje u razumnom roku i dalje trajao, jer podnositelj kao tužitelj ne može disponirati zahtjevom za zaštitu zakonitosti.

Ustavni sud stoga ocjenjuje da su sudovi pravilno zaključili da u konkretnom slučaju ne postoje pretpostavke za postupanje sudova povodom podnositeljevog zahtjeva za zaštitom prava na suđenje u razumnom roku, jer je zahtjev podnijet nakon pravomoćnog okončanja parničnog postupka, te da podneseni prijedlog za podizanje zahtjeva za zaštitu zakonitosti nije od utjecaja na pravomoćno okončanje parničnog postupka.

Iz navedenog proizlazi da osporenim rješenjima podnositelju nije povrijeđeno ustavno pravo zajamčeno odredbom članka 29. stavka 1. Ustava.

5. Slijedom iznijetog, na temelju odredaba članaka 73. i 75. Ustavnog zakona, odlučeno je kao u izreci.

6. Objava odluke (točka II. izreke) temelji se na odredbama članka 29. Ustavnog zakona.

Broj: U-IIIVs-2811/2008

Zagreb, 13. studenoga 2008.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 141/2008-3969